ועדת הפנים ואיכות הסביבה, כנסת 17, פרוטוקול מספר 102, 2007-01-23 13:30

גאלב מג'אדלה: זו השאלה שרציתי לשאול: במזרח ירושלים לא כולם מבינים עברית, את זה אנחנו יודעים.

גאלב מג'אדלה: כשאתה שולח מכתב למזרח ירושלים, שם זה לא רק הגיל המתקדם אלא כמעט רוב האוכלוסייה, מה באמת קורה במצב הזה?

שמואל פניאל: גם כשאני שולח בערבית, ויש חלק מהמכתבים שאני שולח באופן ידני, בערבית, כי המערכת האוטומטית לא מוציאה לי בערבית, אז אני שולח באופן ידני.

שמואל פניאל: יש מכתבים שאני שולח בערבית וגם אז הם באים אלי לשאול מה בעצם אני רוצה ולמה שלחתי את המכתב.

שמואל פניאל: קיימות בעיות נוספות בשטח, לא רק השפה היא הבעיה.

נור אלעטאונה: רציתי לשאול שאלה ספציפית – למשל, בסניף באר שבע.

נור אלעטאונה: כמה נציגים דוברי ערבית יש שם?

נור אלעטאונה: כי היו לי כמה פניות משם שהיו מחזירים מסמכים.

נור אלעטאונה: יש אישה שלא יודעת את השפה העברית, היא לא יודעת מה הם רוצים ממנה.

נור אלעטאונה: היא מגיעה לשם ואומרים לה להמתין, כי אין מי שיבין את מה שהיא אומרת ומה היא רוצה.

נור אלעטאונה: אם היה – אני חושבת שהיה יותר קל גם לנציגה וגם לאישה, במקום שהיא תמתין שעות בצד.

נור אלעטאונה: לכן הייתי רוצה לשאול כמה דוברי ערבית יש בכל הארץ, במיוחד במקומות שיש בהם אוכלוסייה דוברת ערבית.

אבי מנשה: את הנתון הזה כרגע – אין לי, כמה דוברי ערבית יש בכל סניף.

דבי גילד – חיו: שימציאו נתונים לוועדה.

יוסי ביילין: יש כאן העלאת נושא מאד כבד.

יוסי ביילין: יש תשובה של המערכת שאומרת שבמידה רבה אין בעיה.

יוסי ביילין: היא לא באה ואומרת שאין מספיק כסף, כמו שמישהו חשב.

יוסי ביילין: במצב כזה – אנחנו צריכים לקיים כאן דיון מחודש בעוד שלושה חודשים, מין פרק זמן כזה, לקבל את המידע מהארגונים שנמצאים בשטח שיכולים לחוש את הדברים, ולחזור אלינו ולהגיד לנו האם הבעיות שהם נתקלו בהן עדיין קיימות, ובמקביל – לבקש את האינפורמציה מהביטוח הלאומי לגבי מספר האנשים שעונים בערבית בסניפי הארץ השונים.

יוסי ביילין: אם זה לא סיפור מאד קשה, זה חשוב לנו, כדי להבין את הדברים.

גאלב מג'אדלה: אני מציע שאנחנו נסכם את הדיון ברוח הדברים האלה.

גאלב מג'אדלה: קודם כל, אנחנו רוצים לקבל מכם מסמך רשמי, מסודר, לפי מחוזות, סניפים, לפי המפה שלכם, הקיימת, עם דגש על יישובים שהם או מעורבים או יישוב שנותן שירות לאוכלוסיה הערבית .

גאלב מג'אדלה: אני מתכוון או ליישוב מעורב או יישוב שנותן שירות לאוכלוסייה הערבית.

גאלב מג'אדלה: למשל – בחדרה, כמעט 35% מהציבור הפונה הוא ערבי.

גאלב מג'אדלה: כך זה גם בכפר סבא או נתניה.

קריאה: גם בפתח תקווה.

גאלב מג'אדלה: בפתח תקווה – אני כבר אומר לך שאין עובד ערבי.

גאלב מג'אדלה: יש לכם שם מנהלת והתכתבתי אתה לפני שנתיים.

גאלב מג'אדלה: היא לא היתה הכי מנומסת בעולם, ואני אומר את זה בצער רב, אחרי שהיא ראיינה בחור מכפר ברא בעל תואר שני.

גאלב מג'אדלה: אני מציע שנקבל מכם מסמך מסודר, רשמי, לגבי מספר האקדמאים או העובדים הערבים שנמצאים במשרד לביטוח לאומי.

גאלב מג'אדלה: לפי המפה שלכם, עם דגש על יישובים מעורבים ויישובים ערבים שמקבלים שירות במרכז שלכם.

גאלב מג'אדלה: הדבר הנוסף – אנחנו רוצים לקבל מכם את מסמך ההנחיות שדיברתם עליו, ואם התקבל רענון – שנקבל אותו, בבקשה.

גאלב מג'אדלה: אם צריך לרענן את ההנחיה – בבקשה לעשות את הדבר.

יואל חסון: אם אפשר לרענן היטב במקומות המעורבים במיוחד, שמגישים שירות גם לאוכלוסייה הערבית, ולא בעיקר לאוכלוסייה הערבית.

גאלב מג'אדלה: נתתי דוגמה את ראש פינה – אין טעם להטריד אתכם ביישובים שאין בהם לא רוב ערבי ולא מקום שנותן שירות לאוכלוסייה הערבית.

גאלב מג'אדלה: הדבר הנוסף שאנחנו מבקשים לעשות – אני מקבל את ההצעה של חבר הכנסת בילין שנשוב ונקבל תשובות תמונת מצב, בעוד שלושה חודשים, גם מהארגונים וגם מחברי הכנסת וגם מכם – שנראה ונעקוב אחרי הדברים.

גאלב מג'אדלה: לגבי הטפסים – אתם אמרתם שיש טפסים בערבית.

גאלב מג'אדלה: הטפסים האלה, האם הם בעברית ובערבית יחד?

שמואל פניאל: רק בערבית.

גאלב מג'אדלה: אם אפשר שזה יהיה גם בעברית וגם בערבית – עדיף.

גאלב מג'אדלה: לפעמים אתם אומרים מושג מסוים שאני יודע אותו בעברית יותר טוב מאשר בערבית.

גאלב מג'אדלה: "הבטחת הכנסה", למשל.

גאלב מג'אדלה: זה מושג שכולם מכירים בעברית, ואם תגיד את זה בערבית, אני לא בטוח שיבינו שלזה התכוונתם.

גאלב מג'אדלה: פעם קיבלתי מכם מכתב שהיו בו שורות בעברית ובערבית לסירוגין.

אבי מנשה: יש טופס אחד שעשינו את זה כך.

גאלב מג'אדלה: אחד אני זוכר שראיתי.

גאלב מג'אדלה: לפעמים יש מושגים מסוימים שנפוצים.

גאלב מג'אדלה: גם אמא שלי לא יודעת להגיד "ביטוח לאומי" בערבית.

גאלב מג'אדלה: היא יודעת להגיד את זה בעברית.

שמואל פניאל: אלה שממלאים להם את הטופס אצלי, מדברים אתם בערבית - -

גאלב מג'אדלה: אבל היא לא באה אליכם.

גאלב מג'אדלה: היא מקבלת מכתב.

שמואל פניאל: כל יום ממלאים בערך 150 בקשות כאלה.

שמואל פניאל: יושבים אתם, ממלאים אתם את הטופס.

גאלב מג'אדלה: אני מסכים אתך ומברך אותך, אבל לא כל מי שמקבל מכתב יש לו צורך להגיע אליכם.

גאלב מג'אדלה: יש כאלה שמקבלים מכתב, הודעה, ואין להם צורך להגיע.

אבי מנשה: דרך אגב, גם בעברית, כשאנשים מבוגרים דוברי עברית מקבלים מכתב, הם באים אלינו ומבקשים שנסביר להם מה כתוב, למרות שזה כתוב בצורה ברורה.

דבי גולד חיו: זו אוכלוסייה מוחלשת, ברור.

גאלב מג'אדלה: כאן צריך לזכור שחלק גדול מן המשפחות, הילדים שיכולים לעזור- לא נמצאים בקרבת מקום.

גאלב מג'אדלה: פה, אצלנו, אחד מהילדים בטוח נמצא שם, בבית, ויכול לעזור ולטפל.

גאלב מג'אדלה: אני רוצה להודות לחבר הכנסת חסון, לארגונים ולאנשי המשרד לביטוח לאומי.

גאלב מג'אדלה: יישר כוח לכולם.

גאלב מג'אדלה: הישיבה נעולה.